અમદાવાદ ગ્રામ્ય એસપી રાજેન્દ્ર અસારીએ જણાવ્યું હતું કે આરોપી નંદુ અમદાવાદ હોમગાર્ડમાં ફરજ બજાવે છે. શટલિયા રિક્ષા, એએમટીએસ અને રેલવેમાં આધેડ વયની નોકરિયાત મહિલા સાથે અપટુડેટ કપડાં પહેરી પોતાની વાતમાં ભોળવી સરકારી અધિકારીની ઓળખ આપી વિશ્વાસમાં લેતો હતો. પોતાનો મોબાઇલ નંબર આપીને મહિલાઓના પ્રશ્નો ઉકેલવાનું જણાવી પૈસા અને સોનાના દાગીના પડાવી લેતો હતો. મહિલાઓ જલદીથી કોઇની વાતમાં ભોળવાઇ જતી હોય અને પરિવારના ડરથી ફરિયાદ ન કરતી હોવાનો લાભ લઇને માત્ર નોકરિયાત મહિલાઓને જ ટાર્ગેટ બનાવતો હતો. હોમગાર્ડમાં નોકરી કરતો હોવાથી મોબાઇલ ફોનના ટ્રેક અંગેની તમામ જાણકારી હોવાથી અલગ અલગ સિમકાર્ડનો ઉપયોગ કરતો હતો.